Diari Oficial de la Generalitat Valenciana


Sumari del DOGV 2737, del 29-04-1996 (1996/838059)

DECRET 79/1996, de 16 d'abril, del Govern Valencià, pel qual s'estableix la Marca de Qualitat de la Comunitat Valenciana, per a productes agraris i agroalimentaris.
--------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/04/16/79/dof/vci/html**

### Dades del document

Número de DOGV
:   2737

Data del DOGV
:   29-04-1996

Secció del DOGV
:   DISPOSICIONS GENERALS

Número del document
:   1996/838059


Data del document
:   16-04-1996

Organisme emissor
:   Conselleria d'Agricultura i Medi Ambient

Tipus de document
:   Decret

Anàlisi jurídica

DECRET 79/1996, de 16 d'abril, del Govern Valencià, pel qual s'estableix la Marca de Qualitat de la Comunitat Valenciana, per a productes agraris i agroalimentaris.   
El creixent interés dels consumidors per la qualitat i informació sobre la naturalesa, mètodes de producció i condicions de transformació dels productes alimentaris, encamina les tendències actuals de comercialització a través de la promoció, foment, defensa i millora d'aquests conceptes en aquells aliments que posseeixen característiques específiques que permeten distingir-los d'altres productes similars per qualitats que els són pròpies.  
D'altra banda, existeix un bon nombre de productes tradicionals que formen part del cabal patrimonial de la Comunitat Valenciana que són mereixedors, pel seu especial interés econòmic i sociocultural, de ser protegits per una distinció que permeta garantir la seua qualitat, per tal d'evitar possibles fraus i competències deslleials.  
Amb aquest decret, la Marca de Qualitat ofereix la possibilitat de diferenciar la seua oferta comercial als productors, elaboradors i transformadors de productes agraris i alimentaris, que amb determinats criteris de qualitat oferisquen al consum productes amb una especial identificació qualitativa. Igualment, permet posar a disposició dels consumidors un distintiu que identifique aquells productes amb una composició genuïna, i elaborats amb unes tècniques que permeten ressaltar aquells trets específics reconeguts i apreciats.  
A proposta de la consellera d'Agricultura i Medi Ambient i prèvia deliberació del Govern Valencià, en la reunió del dia 16 d'abril de 1996,  
DECRETE  
Article 1  
Es crea la Marca de Qualitat de la Comunitat Valenciana, per garantir la qualitat i el caràcter tradicional dels productes agraris i agroalimentaris que acrediten tal condició.  
Article 2  
Podran ser protegits pla Marca de Qualitat, a instància dels interessats, els productes agraris i agroalimentaris amb trets diferencials propis de la Comunitat Valenciana que permeten distingir-los clarament d'altres productes similars pertanyents a la mateixa categoria, per haver estat produïts a partir de les primeres matèries tradicionals, o presentar una composició tradicional o un mode de producció o de transformació tradicional.  
Article 3  
1. Només s'autoritzarà l'ús de la Marca de Qualitat, a aquells productes subjectes a unes condicions i normes específiques de producció i qualitat, que regulen els mètodes de producció i elaboració, la seua composició i característiques, així com aquells trets de qualitat peculiars que els identifiquen. L'autorització farà expressa referència a tots els aspectes referits anteriorment.  
2. El control de la qualitat dels productes distingits haurà d'efectuar-se a través dels organismes de control autoritzats.  
3. S'establirà un logotip o distintiu de la Marca de Qualitat, que serà propietat de la Generalitat Valenciana, estarà inscrit al seu nom i atendrà allò que disposa el títol VI de la Llei 32/1988, de 10 de novembre, de Marques, que haurà d'acompanyar obligatòriament tots els productes distingits.  
Article 4  
1. Podran sol·licitar l'ús de la Marca de Qualitat per a un producte o grup de productes afins les entitats associatives privades sense ànim de lucre, que acrediten una representativitat mínima del volum de producció potencialment protegible, que en cada cas, i d'acord amb la naturalesa del sector, establirà la Conselleria d'Agricultura i Medi Ambient. Aquest mínim a establir no serà mai inferior al 5%.  
El peticionari es comprometrà a complir allò prescrit en les normes específiques de producció i qualitat del producte i els termes de l'autorització referits en l'article anterior.  
2. Excepcionalment, s'autoritzarà a aquelles persones físiques o jurídiques, que, per les característiques del sector o a causa de les singularitats del producte o productes afins a protegir, no puguen constituir l'entitat associativa referida en el punt anterior.  
En aquest cas, la Conselleria d'Agricultura i Medi Ambient es reserva el dret a revocar les autoritzacions concedides, després de l'avís als interessats amb un any d'antelació, quan considere que les causes que van motivar aquesta autorització excepcional hagueren canviat, i existira la possibilitat d'obtenir el dret a l'ús de la Marca a través del punt primer d'aquest article.  
Article 5  
1. Es crea, al si de l'òrgan competent de la Conselleria d'Agricultura i Medi Ambient i segons el seu Reglament Orgànic, el Registre de Productes amb Marca de Qualitat de la Comunitat Valenciana, per a aquells productes distingits amb la Marca de Qualitat.  
2. S'inclouran en aquest registre les dades identificatives de les persones físiques o jurídiques que estiguen autoritzades, el tipus de producte distingit, i les marques comercials que fan servir de presentació en el mercat.  
3. El Registre de Productes amb Marca de Qualitat de la Comunitat Valenciana serà públic.  
Article 6  
Les persones físiques o jurídiques que utilitzen la Marca de Qualitat, seran responsables que el producte distingit tinga les característiques que s'estableixen.  
Article 7  
1. La Conselleria d'Agricultura i Medi Ambient vetlarà pel bon ús de la Marca de Qualitat, i perseguirà el seu ús indegut, d'ofici o prèvia denúncia de particulars o comunicació dels organismes de control autoritzats.  
2. En cas d'incompliment de les condicions previstes per a l'autorització, així com de la normativa vigent, la Conselleria d'Agricultura i Medi Ambient podrà retirar a l'infractor l'autorització a l'ús de la distinció.  
DISPOSICIó TRANSITòRIA  
Fins que no es modifique la reglamentació de la Carxofa de Benicarló, regulada per Ordre de la Conselleria d'Agricultura, Pesca i Alimentació, de 24 d'octubre de 1994 (DOGV. núm. 2.392, de 22 de novembre de 1994), de l'Embotit Artesà i de Qualitat de Requena, regulada per Ordre de la Conselleria d'Agricultura, Pesca i Alimentació, de 13 de febrer de 1995 (DOGV núm. 2.461, de 2 de març de 1995), i de l'Orxata Valenciana de Xufa, regulada per Ordre de la Conselleria d'Agricultura i Pesca, de 28 de febrer de 1989 (DOGV núm. 1.034, de 30 de març de 1989), per a adaptar-los a aquest decret, aquests productes queden sotmesos al Decret 90/1989, de 12 de juny, del Govern Valencià (DOGV núm. 1.092, de 23 de juny de 1989), pel qual es crea la denominació Productes de Qualitat de la Comunitat Valenciana.  
DISPOSICIó DEROGATòRIA  
A l'entrada en vigor d'aquest decret queda derogat, a l'efecte de protecció de nous productes, el Decret 90/1989, de 12 de juny, del Govern Valencià (DOGV núm. 1.092, de 23 de juny de 1989) pel qual es crea la denominació Productes de Qualitat de la Comunitat Valenciana.  
DISPOSICIONS FINALS  
Primera  
Es faculta la Conselleria d'Agricultura i Medi Ambient perquè dicte les disposicions que calguen en l'execució i desenvolupament d'aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 16 d'abril de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI